Райнер Мария Рилке
Миг, в който боговете пак излизат…

Превод от немски: Стоян Бакърджиев, 1979

chitanka.info

Миг, в който боговете пак излизат

от жилището си в нещата…

И всичките стени на моя дом

обръщат. Нов пейзаж! И само вятър

от преобръщането на подобен лист

разравя въздуха като земя:

ливада от дихания. О, богове!

О, чести гости! Спите си в нещата,

събуждате се ведро, в някой извор

въображаем миете лица

и шии, давате от бодростта си

на нашия живот, докрай запълнен;

За вас да бъде утро, богове!

Повтаряме! От вас изхожда всичко.

Светът се буди с вас и засиява

в руините на нашите провали.

1925

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.